
BIROULUI  PERMANENT

AL

CAMEREI  DEPUTAŢILOR

Vă înaintăm, alăturat, raportul asupra propunerii legislative pentru modificarea şi completarea Legii nr. 571/2003 privind Codul Fiscal, trimisă spre dezbatere în fond cu adresa nr. Plx.588/2013 din 16 decembrie 2013, înregistrată sub nr. 4c-2/759 din 17 decembrie 2013, Camera Deputaţilor fiind Cameră decizională. 
În raport cu obiectul şi conţinutul său, propunerea legislativă face parte din categoria legilor ordinare.

PREŞEDINTE,

Gheorghe DRAGOMIR

RAPORT

asupra propunerii legislative pentru modificarea şi completarea 
Legii nr. 571/2003 privind Codul Fiscal
În conformitate cu prevederile art. 95 din Regulamentul Camerei Deputaţilor, republicat, Comisia pentru buget finanțe și bănci a fost sesizată spre dezbatere în fond  cu propunerea legislativă pentru modificarea şi completarea Legii nr. 571/2003 privind Codul Fiscal, trimisă cu adresa nr. Plx.588/2013 din 16 decembrie 2013, înregistrată sub nr. 4c-2/759 din 17 decembrie 2013.

Conform prevederilor art. 75 din Constituţia României, republicată, şi ale art.92 alin. (9) pct. 1 din Regulamentul Camerei Deputaţilor, republicat, Camera Deputaţilor este Cameră decizională.

Senatul, în calitate de primă Cameră sesizată, a respins iniţiativa legislativă în şedinţa din 10 decembrie 2013.

La întocmirea raportului s-a avut în vedere avizul favorabil al Consiliului Legislativ precum şi punctul de vedere negativ al Guvernului.
În raport cu obiectul şi conţinutul său, propunerea legislativă face parte din categoria legilor ordinare.
Iniţiativa legislativă supusă dezbaterii are ca obiect de reglementare  extinderea cotei de impozitare stabilite pentru persoanele juridice şi în cazul persoanelor fizice care deţin în proprietate clădiri cu destinație de spaţiu comercial; instituirea obligației de a comunica autorităţilor publice locale tranzacţiile având ca obiect construcţii speciale şi terenuri atât de către cumpărător, cât şi de către vânzător precum şi instituirea sancțiunilor pentru nerespectarea obligațiilor de comunicare menţionate.
În conformitate cu prevederile art. 61 din Regulamentul Camerei Deputaţilor, republicat, membrii Comisiei au examinat iniţiativa legislativă menţionată mai sus, în şedinţa din 11 februarie 2014.

Din totalul de 32 de membri ai Comisiei pentru buget, finanţe şi bănci au fost prezenţi la dezbateri  29 deputaţi.
La dezbaterea acestei iniţiative legislative a fost prezent, în calitate de invitat, din partea Ministerului Finanțelor Publice, domnul Dan Manolescu – secretar de stat.

În urma examinării propunerii legislative pentru modificarea şi completarea Legii nr. 571/2003 privind Codul Fiscal, a opiniilor exprimate, membrii Comisiei propun, cu majoritate de voturi, respingerea acesteia întrucât Guvernul a înaintat Parlamentului pentru dezbatere un proiect de Lege pentru aprobarea Ordonanței de urgență a Guvernului nr.102/2013 pentru modificarea și completarea Legii nr.571/2003 privind Codul fiscal și reglementarea unor măsuri financiar-fiscale, astfel inițiativa legislativă reamânând fără obiect.
	PREŞEDINTE,

Gheorghe DRAGOMIR
	SECRETAR,

Mihai Aurel DONŢU


Consilier parlamentar

Vasilica Popa

